Fes maj blong yestede long Port Vila Stadium long olgeta Digicel Championship maj blong Port Vila Football Association premia divisen i lukim Siaraga hemi kam blong pleiem Shepherds United.
Maj ia i lukim tufala klab we staon long bottom blong klasmen oli faet blong faenem wan wina.
Afta long faenol 90 minit, Siaraga nao hemi kam blong winim maj ia thru long wan hatrick blong U20 straeka we hemi jas misoat nomo long list blong olgeta faenol U20 Wol Kap skwad Kwalifaea long Vanuatu las manis, Derrick Bule.
Bule hemi pruvum bageken long samfala koj blong Vanuatu Football Federation we oli bin stap long dei ia se bambae hemi wan kontenda blong go bak insaed long skwad blong U20, afta we hemi sko nao long tugeta gem blong Siaraga we hemi plei long hem.
Poen blong Shepherds United i kamaot long Ivong August, blong putum faenol sko long 3-1 long feva blong Siaraga, mo semtaem winim fes eva maj blong hem long jampionship ia.
Sekon maj blong dei, Namuli, Fenedy Masavakalo, Kensi Tangis mo Whitely oli faenem baksaed blong net blong Mauriki, blong putum faenol sko long 4-0 long feva blong Digicel Amicale.
Las maj blong dei, Ifira mo Tupuji, i lukim olgeta substitute pleia blong Ifira nao oli kam blong winim maj ia blong klab blong olgeta.
Tupuji nao hemi openem sko thru long Leo Moli, be i lukim long sekon haf, Jean Pierre mo Sam Kalter, we oli jas kam insaed leit oli kam blong winim maj ia blong Ifira, mo semtaem komfemem namba 3 ples blong hem long klasmen.
Long klasmen naoia afta long olgeta maj yestede i lukim:
1-Erakor GS FC 18,
2-Tafea FC 16
3- Ifira BB FC 15
4- Digicel Amicale FC 11
5-Tupuji Imere FC 10
6- Siaraga FC 4
7- Mauriki FC 4
8- Spirit 08 FC 3
9- Shepherds United FC 0
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ltg_Latn bjn_Latn jav_Latn bjn_Latn ibo_Latn jav_Latn ltz_Latn ltz_Latn swh_Latn